ORDE do 13 de xaneiro de 2004 que modifica a Orde do 27 de decembro de 2000, pola que se establece o procedemento unificado para a obtención de carnés profesionais e esixencias a empresas autorizadas para instalación, mantemento e outras actividades en materia de seguridade industrial.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 20/02/2004

A Orde do 27 de decembro de 2000, da Consellería de Innovación, Industria e Comercio, establece o procedemento unificado para a obtención de carnés profesionais e esixencias a empresas autorizadas para instalación, mantemento e outras actividades en materia de seguridade industrial.
Desde a súa publicación, e como consecuencia da aprobación e entrada en vigor de novos regulamentos de seguridade industrial, modificáronse as condicións sobre determinados carnés profesionais e empresas autorizadas nesa materia.
Así, o Regulamento electrotécnico para baixa tensión, aprobado polo Real decreto 842/2002, do 2 de agosto, establece novos requisitos para os profesionais acreditados para realizar, manter e reparar estas instalacións, para as empresas instaladoras e para as entidades de formación de profesionais de electricidade.
Por outra parte, mediante os reais decretos 836/2003 e 837/2003 sobre guindastres torre para obras e sobre guindastres móbiles autopropulsados, establécense os carnés de operador de guindastres torre e de guindastre móbil autopropulsado e os requisitos para a formación destes profesionais así como para a autorización das correspondentes entidades de formación.
Faise necesario por todo iso, modifica-la mencionada orde nos ámbitos previamente sinalados.
Polo exposto, en uso das competencias que a Consellería de Innovación, Industria e Comercio ten atribuídas nesta materia,
DISPOÑO:
Artigo 1º.-Obxecto e ámbito de aplicación.
O obxecto da presente orde é a modificación da Orde do 27 de decembro de 2000 desta consellería, pola que se establece o procedemento unificado para a obtención de carnés profesionais e esixencias a empresas autorizadas para instalación, mantemento e outras actividades en materia de seguridade industrial, adaptándoa ás esixencias dos novos regulamentos que foron entrando en vigor desde a súa publicación.
Artigo 2º.-Modificación do artigo 4º.
Modifícase o parágrafo primeiro do artigo 4º da Orde do 27 de decembro de 2000, que queda redactado como segue:
Con carácter xeral, agás que o correspondente regulamento especifique outra cousa, para a obtención dun carné profesional esixirase encontrarse en idade legal laboral, estar en posesión ou en condición de obter un dos títulos ou certificados que se indican no anexo I, e/ou coñecementos teóricos e prácticos sobre a especialidade solicitada e superar un exame sobre a regulamentación que corresponda.
Artigo 3º.-Modificación do anexo I.
Modifícase o anexo I da Orde do 27 de decembro de 2000, no epígrafe de instalador electricista de baixa tensión e engádense dous novos carnés que son o de operador de guindastre ou operador de guindastre torre e o de operador de guindastre móbil autopropulsado, que queda redactado como segue:
-Certificado de cualificación individual en baixa tensión.
* Certificado de cualificación individual categoría básica.
* Certificado de cualificación individual categoría especialista.
Exame teórico e práctico ou soamente teórico en función do caso en que se atope dos especificados na letra c do punto 4.2 da ITC-BT-03 do Regulamento electrotécnico para baixa tensión.
A experiencia laboral a que se refire a letra b do punto 4.2 da ITC-BT-03 do Regulamento electrotécnico para baixa tensión, quedará acreditada pola permanencia activa mínima por un total dun ano, dentro dos últimos cinco, en empresas eléctricas executando instalacións. Acreditarase mediante a presentación da documentación que ratifique esta circunstancia de maneira que faga fe.
Regulado por:
Regulamento electrotécnico de baixa tensión e as súas ITCs, aprobado polo Real decreto 842/2002, do 2 de agosto.
-Operador de guindastre ou operador de guindastre torre.
Os requisitos para a obtención deste carné son os que se establecen no número 3 do anexo VI do Real decreto 836/2003, do 27 de xuño, polo que se aproba a ITC MIE-AEM-2 do Regulamento de aparatos de elevación e manutención, referente a guindastre torre para obras ou outras aplicacións.
Regulado por:
Real decreto 836/2003, do 27 de xuño, polo que se aproba a ITC MIE-AEM-2 do Regulamento de
aparatos de elevación e manutención, referente a guindastres torre para obras ou outras aplicacións.
-Operador de guindastre móbil autopropulsado.
* Categoría A.
* Categoría B.
Os requisitos para a obtención deste carné son os que se establecen no número 3 do anexo VII do Real decreto 837/2003, do 27 de xuño, polo que se aproba o novo texto modificado e refundido da ITC MIE-AEM-4 do Regulamento de aparatos de elevación e manutención, referente a guindastres móbiles autopropulsados.
Regulado por:
Real decreto 837/2003, do 27 de xuño, polo que se aproba o novo texto modificado e refundido da ITC MIE-AEM-4 do Regulamento de aparatos de elevación e manutención, referente a guindastres móbiles autopropulsados.
Artigo 4º.-Modificación do anexo II.
Modifícase o anexo II da Orde do 27 de decembro de 2000 no epígrafe de empresa instaladora de electricidade en baixa tensión e engádense dous novos epígrafes relativos a empresas instaladoras de guindastres torre, empresas conservadoras de guindastres torre e empresas conservadoras de guindastres móbiles autopropulsados, que queda redactado como segue:
-Instalador autorizado en baixa tensión:
A execución de instalacións eléctricas será realizada por instaladores autorizados en baixa tensión, que poderán ser de categoría básica ou especialista.
A autorización do instalador autorizado en baixa tensión terá a validez e deberá ser renovado conforme o establecido no número 5.2 da ITC-BT-03 do regulamento correspondente.
Para a obtención do certificado de instalador autorizado en baixa tensión, o solicitante deberá encontrarse inscrito no Rexistro de Establecementos Industriais de Galicia, acreditando o cumprimento dos requisitos establecidos no número 5.1 da ITC-BT-03 e presentar ante a correspondente delegación provincial da consellería competente en materia de industria a seguinte documentación:
-Solicitude normalizada segundo o modelo que se recolle no anexo I á presente orde.
-Tarxeta de identificación fiscal da empresa.
-Documento nacional de identidade do titular ou representante da empresa.
-Póliza de seguro de responsabilidade civil e último xustificante de pagamento.
-Xustificante de estar incluído no censo de obrigas tributarias ou de se-lo caso, no do imposto de actividades económicas (IAE) no epígrafe correspondente.
-Xustificante de alta da empresa na Seguridade Social ou no réxime especial de autónomos de se-lo caso.
-Carnés profesionais das persoas dotadas de certificado de cualificación individual que declara.
-Xustificante de pagamento de taxas.
Para a renovación da autorización deberá presentarse a seguinte documentación:
-Solicitude normalizada segundo o modelo que se recolle no anexo I á presente orde.
-Documento nacional de identidade do titular ou representante da empresa.
-Póliza de seguro de responsabilidade civil e último xustificante de pagamento.
-Xustificante de estar incluído no censo de obrigas tributarias ou, de se-lo caso, no do imposto de actividades económicas (IAE) no epígrafe correspondente.
-Último TC2 da Seguridade Social ou xustificante de cotización ó réxime especial de autónomos, de se-lo caso.
-Carnés profesionais das persoas dotadas de certificado de cualificación individual que declara.
-Xustificante de pagamento de taxas.
-Empresa instaladora de guindastres torre:
A montaxe dos guindastres torre para obras ou outras aplicacións realizana empresas instaladoras autorizadas ou polo propio fabricante do guindastre, conforme o establecido no punto 5.3 da ITC MIE-AEM-2 do Regulamento de aparatos de elevación e manutención referente a guindastres torre para obras ou outras aplicacións aprobado polo Real decreto 836/2003, en diante ITC MIE-AEM-2.
A autorización de empresa instaladora de guindastres torre terá o período de validez establecido no Real decreto 2291/1985, do 8 de novembro, polo que se aproba o Regulamento de aparatos de elevación e manutención destes, e deberá ser renovada antes de que finalice este.
Para a obtención ou renovación do certificado de empresa instaladora autorizada de guindastres torre deberá inscribirse no Rexistro de Establecementos Industriais de Galicia cumprindo o establecido no artigo 6 da ITC MIE-AEM-2 e presentar ante a correspondente delegación provincial da consellería competente en materia de industria a seguinte documentación:
-Solicitude normalizada segundo o modelo que se recolle no anexo II desta orde.
-Tarxeta de identificación fiscal da empresa.
-Documento nacional de identidade do titular ou representante da empresa.
-Xustificante de pagamento de taxas.
-Xustificante de ter cuberta a súa responsabilidade civil conforme o establecido no devandito artigo 6 da ITC MIE-AEM-2.
-Empresa conservadora de guindastres torre:
A empresa conservadora de guindastres torre a que se refire o artigo 8 da ITC MIE-AEM-2 será autorizada polo delegado provincial da consellería competente en materia de industria mediante a emisión do documento de cualificación empresarial de empresa conservadora autorizada de guindastres torre.
Esta autorización terá o período de validez establecido no Real decreto 2291/1985, do 8 de novembro, polo que se aproba o Regulamento de aparatos de elevación e manutención destes, e deberá ser renovada antes de que finalice este prazo.
Para a obtención ou renovación do certificado de empresa conservadora autorizada de guindastres torre, esta deberá inscribirse no Rexistro de Establecementos Industriais de Galicia cumprindo o establecido no artigo 9 da ITC MIE-AEM-2 e presentar ante a correspondente delegación provincial da consellería competente en materia de industria a seguinte documentación:
-Solicitude normalizada segundo o modelo que se recolle no anexo III da presente orde.
-Tarxeta de identificación fiscal da empresa.
-Documento nacional de identidade do titular ou representante da empresa.
-Xustificante de pagamento de taxas.
-Xustificante de ter cuberta a súa responsabilidade civil conforme o establecido no mencionado artigo 9 da ITC MIE-AEM-2.
-Empresa conservadora de guindastres móbiles autopropulsadas:
A empresa conservadora de guindastres móbiles a que se refire a ITC-MIE AEM-4 do Regulamento de aparatos de elevación e manutención, relativo a guindastres móbiles autopropulsados aprobada polo Real decreto 837/2003, do 27 de xuño, xustificará o cumprimento das condicións establecidas no número 5 da mencionada ITC mediante o documento de cualificación empresarial de empresa conservadora de guindastres móbiles autopropulsados, que deberá ser emitido pola delegación provincial da consellería competente en materia de industria.
Ese documento terá o período de validez establecido no Real decreto 2291/1985, do 8 de novembro, polo que se aproba o Regulamento de aparatos de elevación e manutención destes, e deberá ser renovado antes de que finalice este prazo.
Para a obtención ou renovación do certificado de empresa conservadora de guindastres móbiles autopropulsados, deberá inscribirse no Rexistro de Establecementos Industriais de Galicia cumprindo o establecido no número 5 da ITC MIE-AEM-4 e presentar ante a correspondente delegación provincial da consellería competente en materia de industria a seguinte documentación:
-Solicitude normalizada segundo o modelo que se recolle no anexo IV.
-Tarxeta de identificación fiscal da empresa.
-Documento nacional de identidade do titular ou representante da empresa.
-Xustificante de pagamento de taxas.
-Xustificante de ter cuberta a súa responsabilidade civil conforme o establecido no mencionado apartado 5 da ITC MIE-AEM-4.
Disposición adicional
Entidades de formación recoñecidas.
Ademais das entidades recoñecidas para a formación de profesionais que se establecen no artigo 13º da Orde do 27 de decembro de 2000, terán esta consideración aquelas autorizadas pola dirección xeral competente en materia de industria para impartir cursos de baixa tensión, operador de guindastres torre e operador de guindastre móbil autopropulsado, de conformidade cos requisitos establecidos para elas.
As solicitudes normalizadas para autorizar estas entidades recóllense respectivamente, nos anexos V, VI e VII da presente orde.
Disposición derrogatoria
Quedan derrogadas todas aquelas disposicións de igual ou inferior rango no que se opoñan ó previsto na presente orde.
Disposicións derradeiras
Primeira.-A presente orde entrará en vigor o día seguinte ó da súa publicación no Diario Oficial de Galicia.
Segunda.-Autorízase ó director xeral de Industria, Enerxía e Minas, para dictar cantas disposicións sexan necesarias para a aplicación e o desenvolvemento do disposto nesta orde.
Santiago de Compostela, 13 de xaneiro de 2004.
Juan Rodríguez Yuste
Conselleiro de Innovación, Industria e Comercio
CONSELLERÍA DE CULTURA, COMUNICACIÓN SOCIAL
E TURISMO